Наредних пет мечева у којима је био стрелац биле су пријатељске утакмице против Малија, Туниса, Сијера Леонеа и две против Судана. На утакмици против Малија је дао два гола — први из пенала, а други из контра-напада неколико минута касније. На Афричком купу нација 2017. дао је оба гола за Габон, оба у ремијима против Гвинеје Бисао и Буркине Фасо. Тако је репрезентација која је те године била домаћин такмичења испала још у групној фази. Дана 10. октобра 2019. године дао је једини гол на пријатељској утакмици против Буркине Фасо. У трећем колу Квалификација за Афрички куп нација 2021. Обамејанг је постигао гол против Гамбије. Ту утакмицу је Габон победио са 2:1. У наставку квалификација крајем марта 2021. Габон је победом над ДР Конгом осигурао такмичење на турниру, а Обамејанг је на асистенцију Гелора Канге из слободног ударца постигао трећи гол за свој тим.